《金陵作》
宋代·刘克庄

高牙拂云车带雨，清晓西州气成雾。
玉麟堂上少文书，白鹭亭前多杖屦。
古来此地一都会，城郭楼台尽非故。
落日曚曨江北山，断烟仿佛新亭路。
神州岂但夷甫责，西风更有元规污。
是中端的得长城，正自不能堪短簿。
戏马频从九日游，南楼许共诸君住。
眼前突兀坡老碑，醉里吟哦谪仙句。
只今蕙帐怨猿鹤，想见齐盟忆鸥鹭。
淮南四月蚕麦熟，宫阙山河烦卧护。
了知此意诚能驯，未许寻公遂初赋。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。